नेपालले बलियो चुनौती पेस गर्ने
समूह चरणको अन्तिम खेलमा बुधबार नेपाल भारतसँग पराजित भएको थियो । भारतीय प्रशिक्षक बिबियानो फर्नान्डेजले खेलपछि नेपाललाई फाइनलमा फेरि भेट्ने आस गरेको बताएका थिए । 
काठमाडौं — समूह चरणको अन्तिम खेलमा बुधबार नेपाल भारतसँग पराजित भएको थियो । भारतीय प्रशिक्षक बिबियानो फर्नान्डेजले खेलपछि नेपाललाई फाइनलमा फेरि भेट्ने आस गरेको बताएका थिए । उक्त आस यथार्थमा बदल्ने प्रयासमा शुक्रबार नेपाल र भारत छुट्टाछुट्टै सेमिफाइनलमा उत्रँदै छन् ।साफ यू–१५ च्याम्पियनसिप अन्तर्गत नेपालले सेमिफाइनलमा बंगलादेशको सामना गर्नेछ । समूह ‘बी’ को उपविजेता नेपालले समूह ‘ए’ मा दुवै खेल जितेको बंगलादेशसँग खेल्न लागेको हो । पहिलो खेलमा माल्दिभ्सलाई ६–० ले हराएको नेपालले भारतसँग २–१ को पराजय बेहोरेको थियो । बंगलादेश समूहमा श्रीलंकालाई ४–० र भुटानलाई ३–० ले हराउँदै अगाडि बढेको टिम हो ।सेमिफाइनलको पूर्वसन्ध्यामा नेपालका प्रशिक्षक सुनील श्रेष्ठले बंगलादेशविरुद्धको खेल नेपालका लागि फाइनलसरह हुने बताए । ‘बंगलादेश बलियो टोली हो । अर्को समूहको शीर्ष टोलीलाई हामीले कमजोर आँक्न मिल्दैन । सुरुदेखि नै सबै खेल गम्भीरताका साथ खेलेका छौं,’ श्रेष्ठले भने, ‘हाम्रा लागि यो खेल फाइनलसरह हो । यसमा जित दर्ता नगर्दा प्रतियोगितामा केही उपलब्धि रहन्न । त्यसैले हामी सुरुदेखि जितका लागि खेल्छौं ।’ उनले विगतको गल्ती सुधार्दै सेमिफाइनलमा बलियो चुनौती प्रस्तुत गर्ने बताए । ‘आक्रमणमा अवसर सिर्जना गरे पनि हाम्रो फिनिसिङ राम्रो हुन सकेको छैन । हामीले प्रशिक्षणमा विशेष ध्यान दिएर सुधार्ने प्रयास गरेका छौं,’ श्रेष्ठले भने ।यता बंगलादेशका प्रशिक्षक मोस्ताफा अनोवर परवेजले पनि नेपाललाई कमजोर आँकेका छैनन् । ‘समूह चरणको नतिजाले हामीलाई केही फरक पर्दैन । नेपालविरुद्ध हामीले निकै मिहिनेत गर्नुपर्छ । नेपाल राम्रो टोली हो । भारतविरुद्धको खेल हेरेपछि हामीले जित हासिल गर्न सक्छौं भन्ने विश्वास छ ।’नेपालले सेमिफाइनलमा पछिल्लो खेल प्रतिबन्धका कारण गुमाएका रोशन दोङको साथ पाउनेछ । उनले पछिल्ला दुवै खेल खेलेका डिफेन्डर सन्जिव अर्यालको स्थान लिने सम्भावना छ । यस्तै प्रतियोगिताभर कमजोर देखिएको मिडफिल्डमा पनि केही परिवर्तन हुनसक्छ ।साफ यू–१५ : आजका खेलनेपालविरुद्ध बंगलादेश समय : ३ बजे (सातदोबाटो) भारतविरुद्ध भुटान समय : ३ बजे (हल्चोक)